Uusimaalaiseen kyläkouluun iski tuhkarokko, koska lasten vanhemmat karsastavat rokotuksia.

Joskus harmiton kuvitelma muuttuu äkkiä todeksi. Kirjoitin tammikuun 14. päivänä ilmestyneessä Tiede-lehdessä Suomen rokotuskattavuudesta, joka on edelleen erinomainen. Yli 95 prosenttia lapsista saa kaikki kansallisen rokotusohjelman seitsemän rokotetta. Jos nykytilanteesta lipsutaan, voivat seuraukset kuitenkin olla kohtalokkaita. Ensin palaisi tuhkarokko, joka ei ole mikään harmiton lastentauti. Siihen kuoltiin Suomessakin ennen kuin suojaava MPR-rokote otettiin käyttöön 1982. Jutussa kuvailemassani kauhuskenaariossa virus hiipii suomalaiskouluun ulkomaantuliaisena ja sairastuttaa lopulta koko joukon lapsia, jotka ovat syystä tai toisesta jääneet rokottamatta.



Lohjalla sijaitsevassa Sammatin vapaassa kyläkoulussa toinen puoli tarinaa on jo toteutunut. 13. tammikuuta yhdellä koululaisella todettiin tuhkarokko. Myös loput oppilaista ja läheisen päiväkodin lapset ovat altistuneet virukselle, joka leviää paitsi kosketuksesta myös ilmateitse pelättyä influenssaa herkemmin. Yksi sairastunut voi tietämättään päivän aikana tartuttaa 20 muuta. Rokotteen saaneet ovat suojassa tartunnalta.

Vielä ei ole varmuutta, onko virus tarttunut muihinkin oppilaisiin, päiväkotilapsiin tai henkilökuntaan. Asiaa selviää myöhemmin tällä tai ensi viikolla. Ainekset ikävään epidemiaan ovat olemassa.

Tuhkarokko on Suomessa nykyisin hyvin harvinainen, sillä varsinkin lapset on rokotettu hyvin sitä vastaan. Tartunta on usein peräisin ulkomailta, ja virus löytää otollisen maaperän rokottamattomien joukossa. Niin tässäkin tapauksessa.

Viranomaistietojen mukaan Sammatin kyläkoulun tuhkarokko on ulkomaantuliainen Aasiasta. Sairastunut on rokottamaton, samoin nelisenkymmentä muuta oppilaista. Sammatin kyläkoulu on Suomen ainoa maaseudulla toimiva steinerkoulu. Steinerkoululaisten vanhemmat suhtautuvat tavallista karsaammin rokotuksiin, koska niiden uskotaan häiritsevän lapsen kehitystä.

Tapaus osoittaa, että rokottamatta jättäminen on kestämätön valinta niin yksilölle kuin yhteisölle. Pelissä ei ole pelkkä oma terveys. Toivottavasti Sammatissa selvitään säikähdyksellä.